หุ้นฟื้น ปิดบวก 7.71 จุด กลุ่มสื่อสาร-โรงไฟฟ้าหนุน
แรงขายสถาบันในประเทศลดลงแล้ว หลังปรับพอร์ตเตรียมเงินรอซื้อหุ้นไอพีโอ AWC พรุ่งนี้ติดตามผลประชุมกนง.
24 ก.ย. 2562

แรงขายสถาบันในประเทศลดลงแล้ว หลังปรับพอร์ตเตรียมเงินรอซื้อหุ้นไอพีโอ AWC พรุ่งนี้ติดตามผลประชุมกนง.
หุ้นไทย วันที่ 24 ก.ย.62 ดัชนีปิดตลาดที่ระดับ 1,630.50 จุด เพิ่มขึ้น 7.71 จุด (+0.48%) มูลค่าการซื้อขาย 50,057.97 ล้านบาท 
ด้านแรงขายของนักลงทุนสถาบันในประเทศลดลงแล้ว โดยขายสุทธิ 57.07 ล้านบาท หลังขายต่อเนื่องหลายวันหมื่นกว่าล้านบาท เพื่อปรับพอร์ตเตรียมเงินรอซื้อหุ้นไอพีโอ บริษัท แอสเสท เวิรด์ คอร์ป (AWC)ธุรกิจในกลุ่มเจ้าสัวเจริญ สิริวัฒนภักดี สำหรับพอร์ตบริษัทหลักทรัพย์ขายสุทธิ 509.74 ล้านบาท ต่างชาติขายสุทธิ 960.94 ล้านบาท ฟากรายย่อยเคาะขวา ซื้อสุทธิ 1,527.75 ล้านบาท
 
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทย รีบาวด์ขึ้นมาได้หลังจากที่ได้ปรับตัวลงมาหลายวัน โดยได้รับแรงหนุนจากหุ้นกลุ่มสื่อสารที่มีแรงซื้อกลับเข้ามา และหุ้นในกลุ่มโรงไฟฟ้าก็บวกได้ค่อนข้างดี
อย่างไรก็ดี มองว่าตลาดฯยังเป็นลักษณะรอ เนื่องจากต้องการอดูความชัดเจนผลประชุมคณะกรรมการนโยบายการเงิน (กนง.) ที่จะมีขึ้นในวันพรุ่งนี้ (25 ก.ย.) และต้องการรอดูการเจรจาการค้าระหว่างสหรัฐฯ และจีน รวมถึงยังต้องติดตามการแยกตัวของอังกฤษออกจากสหภาพยุโรป (เบร็กซิต) และตัวเลขเศรษฐกิจต่าง ๆ ของประเทศสำคัญ ๆ อีกทั้งช่วงนี้ตลาดฯก็ไม่มีปัจจัยใหม่เข้ามา
แนวโน้มการลงทุนในวันพรุ่งนี้ (25 ก.ย.) นายวีระวัฒน์ กล่าวว่า ตลาดฯคงแกว่งไซด์เวย์ โดยมีแนวรับ 1,600-1,620 จุด ส่วนแนวต้าน 1,635-1,640 จุด
5 หลักทรัพย์ที่มีมูลค่าการซื้อขายสูงสุด 
CPALL มูลค่าการซื้อขาย 3,931.54 ล้านบาท ปิดที่ 79.75 บาท ลดลง 1.00 บาท
ADVANC มูลค่าการซื้อขาย 2,191.75 ล้านบาท ปิดที่ 218.00 บาท เพิ่มขึ้น 7.00 บาท
GULF มูลค่าการซื้อขาย 1,928.36 ล้านบาท ปิดที่ 154.00 บาท เพิ่มขึ้น 4.50 บาท
TRUE มูลค่าการซื้อขาย 1,813.50 ล้านบาท ปิดที่ 5.20 บาท ลดลง 0.05 บาท
PTT มูลค่าการซื้อขาย 1,813.34 ล้านบาท ปิดที่ 46.25 บาท เพิ่มขึ้น 0.50 บาท